
STANOVISKO
Výbor pre zamestnanosť a sociálne veci vyzýva Výbor pre kontrolu rozpočtu, aby ako gestorský výbor zaradil do návrhu uznesenia, ktorý prijme, tieto body:
<RepeatBlock-Dec>
–	so zreteľom na výročnú správu Dvora audítorov o plnení rozpočtu za rozpočtový rok 2023 spolu s odpoveďami inštitúcií[footnoteRef:1] a na osobitné správy Dvora audítorov; [1:  Ú. v. EÚ C, C/..., ..., ELI: ... / Zatiaľ neuverejnené v úradnom vestníku.] 

1.	s uspokojením konštatuje, že podľa vyhlásenia Dvora audítorov konsolidovaná účtovná závierka Únie za rok 2023 vyjadruje verne zo všetkých významných hľadísk finančnú situáciu Únie k tomuto dátumu;
2.	pripomína, že je dôležité monitorovať používanie finančných prostriedkov EÚ s cieľom zabezpečiť ochranu finančných záujmov EÚ; vyzýva Komisiu, aby v plnej miere využila dostupné nástroje na riešenie jasného rizika vážneho porušenia hodnôt EÚ a zásad právneho štátu;
3.	pripomína, že výdavky v rámci podokruhu 2a „Hospodárska, sociálna a územná súdržnosť“ sa zameriavajú na znižovanie rozdielov medzi členskými štátmi a regiónmi EÚ; zdôrazňuje význam politiky súdržnosti EÚ pri podpore vykonávania Európskeho piliera sociálnych práv, jeho akčného plánu a súvisiacich hlavných cieľov, poskytovaní významného príspevku k politikám EÚ v oblasti zamestnanosti, sociálnych vecí, vzdelávania a zručností, ako aj štrukturálnym reformám v týchto oblastiach;
4.	zdôrazňuje najmä význam ESF+, ktorého cieľom je dosiahnuť vysokú zamestnanosť, spravodlivú sociálnu ochranu, kvalifikovanú a odolnú pracovnú silu a inkluzívne/súdržné spoločnosti ako kľúčové faktory pri odstraňovaní chudoby; zdôrazňuje, že inštitúcie EÚ, štátne a regionálne orgány musia pokračovať v jeho finančnej a politickej podpore pri plnení jeho cieľov a zámerov v nadchádzajúcich rokoch; zdôrazňuje význam úzkeho zapojenia regionálnych aktérov, najmä organizácií občianskej spoločnosti a sociálnych partnerov pracujúcich v teréne, do vykonávania činností financovaných z ESF+;
5.	víta začatie Európskeho roka zručností 9. mája 2023 s cieľom zvýšiť konkurencieschopnosť najmä malých a stredných podnikov (MSP) v Únii a prispieť k vytváraniu kvalitných pracovných miest v záujme plného využitia potenciálu zelenej a digitálnej transformácie sociálne spravodlivým, inkluzívnym a spravodlivým spôsobom;
6.	vyjadruje znepokojenie nad tým, že celkové nesplatené záväzky dosiahli do konca roka 2023 rekordnú výšku 543 miliárd EUR, najmä v dôsledku zvýšeného viazania prostriedkov v rámci zdieľaného riadenia, ako aj nástroja NextGenerationEU (NGEU), ale konštatuje, že podľa očakávaní sa celkové nesplatené záväzky v období 2024 – 2026 znížia;
7.	so znepokojením konštatuje, že Dvor audítorov odhadol mieru chybovosti v okruhu 2 VFR „Súdržnosť, odolnosť a hodnoty“ v roku 2023 na 9,3 % v porovnaní so 6,4 % v roku 2022; zdôrazňuje, že táto miera výrazne prekročila už aj tak vysoké miery chybovosti z predchádzajúcich rokov, čo viedlo k tomu, že Dvor audítorov vydal záporný výrok k zákonnosti a správnosti rozpočtových výdavkov; uznáva, že väčšina výdavkov v tejto oblasti sa považuje za vysokorizikové výdavky, pretože sú prevažne založené na úhrade a často podliehajú komplexným pravidlám;
8.	požaduje naliehavé opatrenia na zníženie chybovosti v budúcnosti, najmä v období financovania 2021 – 2027, a berie na vedomie pripomienku Dvora audítorov, že zložitosť spôsobu vyplácania finančných prostriedkov má vplyv na riziko chýb; konštatuje však, že Dvor audítorov uznáva niekoľko faktorov, ktoré vyvíjajú dodatočný tlak na správne orgány členských štátov a zvyšujú riziko, pokiaľ ide o ich schopnosť zabezpečiť, aby výdavky boli oprávnené a v súlade so zásadami správneho finančného riadenia; pripomína, že medzi tieto faktory patrí sprístupnenie značných dodatočných zdrojov v rámci iniciatívy REACT-EU a konečný dátum 31. decembra 2023 pre obdobie oprávnenosti 2014 – 2020 v oblasti súdržnosti, ktoré sa v posledných rokoch prekrýva s obdobím oprávnenosti Mechanizmu na podporu obnovy a odolnosti;
9.	vyjadruje znepokojenie nad tým, že Komisia predpokladá zrušenie viazanosti prostriedkov v prípade fondov politiky súdržnosti vrátane Európskeho sociálneho fondu plus vo výške 2,2 miliardy EUR na obdobie 2024 – 2027, čo je päťkrát viac ako v prognóze z roku 2022, a to najmä z dôvodu pretrvávajúcej nízkej miery čerpania; zdôrazňuje, že Komisia by mala určiť spôsoby, ako pomôcť členským štátom zlepšiť čerpať finančné prostriedky EÚ pri súčasnom dodržiavaní správneho finančného riadenia;
10.	konštatuje, že vysoká inflácia (6,4 %) naďalej ovplyvňovala rozpočet Únie; varuje, že na základe prognózy Komisie týkajúcej sa inflácie by rozpočet Únie mohol do konca roka 2025 stratiť približne 13 % svojej kúpnej sily;
11.	berie na vedomie pokrok Komisie, pokiaľ ide o internalizáciu zamestnancov jaslí; vyzýva na pokračovanie úsilia o zabezpečenie dobrých pracovných podmienok a zmluvnej stability;
12.	žiada Komisiu, aby čo najskôr vykonala všetky zostávajúce odporúčania Dvora audítorov.</RepeatBlock-Dec>

